
Az „AAA” videójátékok népszerűségét befolyásoló tényezők vizsgálata hazánkban

Kulcsszavak: "AAA" videójátékok; klaszterelemzés; Best-Worst Scaling; preferenciák
A videojáték-iparban az "AAA" (Triple-A) egy szakszó, amelyet közepes vagy nagy kiadó által
gyártott vagy forgalmazott videojátékok osztályozására használnak, amelyek jellemzően
magasabb fejlesztési és marketing költségvetéssel rendelkeznek, mint a játékok többi rétege.
Kutatásomban arra kerestem a választ, hogy hazánkban mely tulajdonságok a legfontosabbak a
felhasználóknak az „AAA” játékokban. Ezzel a műfajjal kapcsolatos fogyasztói preferenciák
vizsgálatához egy nemzetközi téren elterjedt, Best-Worst Scaling-ként ismertté vált
preferenciaértékelő eljárást, annak „object” esetét alkalmaztam. A következő hét szempontot
tartottam a legjelentősebbnek: ár, folytatás, kiadó, műfaj, platform, kritikusi értékelések,
felhasználói értékelések. A dolgozatom elkészítése során szekunder és primer kutatásokat
végeztem. A primer piackutatásomban kvantitatív online kérdőíves megkérdezést alkalmaztam
914 fő bevonásával.
A válaszadók a műfajt tartották a legfontosabb szempontnak. A második és a harmadik
legfontosabbnak választott szempont az ár és a platform, ezeket követte a folytatás tulajdonság.
A kiadó, a felhasználói értékelések és a kritikusi értékelések voltak a három utolsó szempont a
rangsorban. A preferencia-heterogenitás vizsgálata érdekében az egyén szintű Best-Worst
értékekkel további statisztikai elemzéseket végeztem. A végső elemzésemben a K-közép
klaszterezési eljárás során kapott három klaszter eredményeit vizsgáltam, amit kiegészítettem
korrespondencia elemzéssel is. Az első klaszterbe a kevésbé árérzékeny, kiadóra és műfajra
nem nagy hangsúlyt fektető, platformot és felhasználói értékeléseket preferáló játékosok
tartoztak. A második klaszterbe az árérzékeny, folytatásokkal és platformmal nem foglalkozó,
kiadót és műfajt preferáló, fiatal, főleg női válaszadók kerültek. Továbbá ők költenek a
legritkábban és a legkevesebbet az ilyen típusú játékokra a 3 klaszter közül. A 3. klaszterbe a
folytatásokat preferáló, értékeléseket elutasító, idősebb és régóta videójátékokkal játszó férfiak
tartoztak.
Meg kell jegyezni azonban azt, hogy a jövőben az általam vizsgált preferenciák változhatnak,
mivel az „AAA” videójátékok iparága nagyon gyorsan fejlődik, ezért a játékosok igényeinek
kielégítéséhez folyamatosan alkalmazkodnia kell a játék kiadóknak ezen a területen.



